[{"text_idx": "#000001", "text": "Wrth i fisoedd yr haf agosa\u0301u, a phobl yn dechrau edrych ymlaen at ddyddiau hir o dywydd braf, mae'n bosib y bydd un o arferion y gogledd orllewin yn dirwyn i ben."}, {"text_idx": "#000002", "text": "Mae'n bosib y bydd teithiau o amgylch tafarndai Pen Lly\u0302n, fel arfer gan grwpiau o bobl ar fysiau mini, yn dod i ben yn dilyn pryderon gan nifer o fusnesau'r ardal am yr effaith ar eu busnesau."}, {"text_idx": "#000003", "text": "Ond mae'r mater wedi hollti barn, gyda rhai tafarnau hefyd yn croesawu'r teithiau."}, {"text_idx": "#000004", "text": "Dywedodd Ian Roberts o westy Ty\u0302 Newydd yn Aberdaron, sydd hefyd yn is-gadeirydd grw\u0302p twristiaeth, \"nad oedd ganddynt ddewis\" ond gwahardd bysiau o bobl feddw rhag teithio i'r dref."}, {"text_idx": "#000006", "text": "\"Tydi hi ddim yn sefyllfa ddelfrydol cael llond bar o bobl yn yfed yr un pryd a phobl a theuluoedd yn bwyta yn y gwesty. Mae criwiau meddw yn gallu ymddangos yn fygythiol i rhai pobl."}, {"text_idx": "#000007", "text": "\"Fel arfer, mae Aberdaron un un o'r pentrefi olaf ar y daith, ac felly mae pobl yn dueddol o fod yn feddw yn cyrraedd yma, felly roedd y sw\u0302n a'r rhegfeydd yn dueddol o fod yn uwch erbyn hynny."}, {"text_idx": "#000008", "text": "Disgrifiad o\u2019r llun, Mae grw\u0302p twristiaeth Aberdaron yn poeni am effaith y teithiau ar fusnesau lleol"}, {"text_idx": "#000009", "text": "\"Mi ddaru ni ddweud am gyfnod bod croeso i fysus alw rhwng 3:00 a 6:00 y prynhawn [rhwng cyfnodau gweini bwyd y gwesty] ond fel arfer roedd hi ar o\u0302l hynny arnyn nhw'n dod."}, {"text_idx": "#000010", "text": "Ychwanegodd: \"Tydi Aberdaron ddim yn le mawr, ac felly roedd cael criwiau o bobl meddw yn ymgasglu o amgylch y pentref yn dechrau effeithio ar fusnesau eraill hefyd, a dyna pam mae'r grw\u0302p twristiaeth wedi penderfynu peidio a\u0302 gadael y teithiau hyn rhag ymweld a\u0302'r pentref.\""}, {"text_idx": "#000011", "text": "Mae rhai o dafarndai pentref Abersoch hefyd wedi dechrau mynd i'r un cyfeiriad a thafarndai Aberdaron, wrth i nifer ohonynt wahardd y teithiau."}, {"text_idx": "#000014", "text": "\"Tydi nhw ddim byd ond trafferth, maen nhw i mewn am ryw 10 munud ac yn gadael coblyn o lanast ar eu ho\u0302l."}, {"text_idx": "#000016", "text": "Un o'r tafarndai lle bydd nifer yn dechrau ar eu taith ydi Tafarn y Fic yn Llithfaen."}, {"text_idx": "#000019", "text": "\"Mae'r tripiau yma wedi bod yn mynd ers peth amser ac mae 'na wastad groeso iddyn nhw yn y Fic.\""}, {"text_idx": "#000020", "text": "Disgrifiad o\u2019r llun, Mae perchnogion y Lion yn Nhudweiliog wedi neilltuo bar yng nghefn yr adeilad ar gyfer y teithiau"}, {"text_idx": "#000024", "text": "Dywedodd wrth BBC Cymru Fyw ei fod yn \"siomedig\" o glywed nad oes croeso i griwiau fel hyn yn rhai o dafarndai Pen Lly\u0302n."}, {"text_idx": "#000025", "text": "\"Mae'n bechod, rw\u0302an fod 'na ddim clwb nos yng Nghaernarfon ar benwythnosau, roedd trip o amgylch Pen Lly\u0302n wastad yn hwyl a rhywbeth i edrych mlaen ato."}, {"text_idx": "#000026", "text": "\"'Da ni wastad 'di cael croeso yn y tafarndai ar hyd y ffordd, ond mi wn am sawl achlysur lle mae'r 'ogia wedi mynd dros ben llestri."}]